
Ld 


Després de 12 anys de viure a 
Demòstenes, 9, el Casal canvia de 
casa. I és que l'any passat vam 
arribar a la conclusió que el local 
antic no oferia les condicions 
idònies per poder treballar amb 
comoditat (era massa vell, la seva 
distribució feia que no poguéssim 
aprofitar tots els metres quadrats 
que oferia, estava allunyat del cen¬ 
tre neuràlgic de la Vila, etc.) 

Un cop decidit que volíem fer un 
canvi de local, ens vam posar les 
piles i molt poc després ja havíem 
trobat l'espai on hem desembarcat 
i que serà casa nostra almenys 
durant 12 anys més, on ja hem 
traslladat tots els patracols, hem 
acabat de fer la instal·lació elèctri¬ 
ca, hem construït un cobert al pati 
i hem fet una barra a la sala d'en¬ 
trada. Ara estem acabant de pintar 
parets, portes i finestres. 

El nou local del Casal està situat 
a PREMIÀ, 31. Sí, aquesta és 
l'adreça que us heu d'apuntar. 
Aquesta és l'adreça que heu de 
tenir al cap, que heu de memo¬ 
ritzar, que heu de tenir ben pres¬ 
ent, perquè, com Demòstenes, 9, 
serà un lloc important dins la vida 
associativa de la Vila de Sants. 

Perquè des de Premià, 31 se 
seguirà donant suport a totes les 
iniciatives encaminades a la unitat 
de l'independentisme d'esquerres, 
col·laborant amb les altres entitats 
i associacions de Sants per con¬ 
struir un teixit associatiu ampli i 
fort, es continuarà treballant per 
impulsar i consolidar la 
Coordinadora de Casals, la CAL... I, 
indefugiblement, Premià, 31 
també serà aquell espai de la Vila 
des del qual es muntaran les tradi¬ 


cionals calçotades populars de 
cada mes de març a la plaça de 
Sants, des d'on el 10 de setembre 
s'organitzarà un acte en commem¬ 
oració de l'11-S (el nostre, és clar) 
i des d'on s'editarà una publicació 
periòdica (de periodicitat no gaire 
regular, tot s'ha de dir) anomenada 
Insurgent. 

El Casal ha canviat de local, però, 
com la gallineta, continua tenint 
les mateixes idees d'abans; amb 
més força, encara, més il·lusió, 
més embranzida...Sobretot ara, 
que ja hem sobrepassat els 100 
socis! 

I per això, Premià, 31 represen¬ 
tarà un espai des d'on sortiran ini¬ 
ciatives encaminades a normalitzar 
l'ús social de la nostra llengua, des 
d'on es lluitarà per la independèn¬ 
cia dels Països Catalans, des d'on es 
denunciaran els abusos dels estats 
espanyol i francès a la nostra nació. 
Un lloc que projectarà il·lusió i 
esperança en la construcció d'una 
societat socialment justa, des del 
qual es combatrà la prepotència 
dels estats capitalistes i la seva glob- 
alització, des d'on s'organitzaran 
actes, xerrades, mobilitzacions... en 
contra de la precarietat laboral, el 
sexisme, la xenofòbia, la repressió 
policial, l'homofòbia, l'espany¬ 
olisme, el feixisme... Un punt que 
no defallirà en la solidaritat inter¬ 
nacional amb altres pobles ocupats, 
ni en la solidaritat amb aquelles 
persones que han patit i/o pateixen 
la repressió dels estats policials, 
que no dubtarà a donar suport a les 
lluites veïnals, ecologistes, sindi¬ 
cals, del moviment okupa... 

Ja ho veieu, el Casal de sempre 
estrena local nou. 



Edita 

Casal Independentista de Sants 
Jaume Compte 
Cl Demòstenes 9 baixos 08028 
Sants 

Dipòsit legal 

B-71770-91 

L’Insurgent no es fa 
responsable, 
necessàriament, del 
contingut dels articles que 
hi apareixen, i la seva 
opinió es veurà reflectida 
en l’editorial. 

Visita ’ns a internet: 
www.llibertat.corrAjcompte correu -e: 
jcompte@llibertat.com 

PER NORMALITZAR EL CATALÀ 

TRENQUEM EL SILENCI 


Com cada any, des de la CAL es va organ¬ 
itzar el Correllengua a la nostra Vila. Va 
ser una diada reivindicativa, on a més del 
Correllengua es va organitzar la Segona 
Festa per la Llengua. L'objectiu de la 
diada del 6 d'octubre segons la CAL era 
fer arribar a tota la gent de la Vila, des de 
la canalla fins als més grans, la 
importància de fer servir la nostra llen¬ 
gua a tot arreu. És el que anomenem l'ús 
social del català, o la normalització de la 
nostra llengua. 

Tot sovint, parlant entre els i les nos¬ 
tres veïnes, ens adonem que hi ha força 
gent que creu que el català està normal¬ 
itzat; et diuen "ara ja no està prohibit 
com abans, i a més a les escoles 
t'ensenyen la llengua, i fins i tot tenim 
dos canals de televisió en català, què més 
volem?" 

Davant d'aquests fets, hem de con- 
scienciar la nostra societat i explicar-li 
que això no és veritat, que viuen amb els 
ulls tancats i que a les orelles hi porten 
taps. Els hem de dir que és cert que el 
català no està prohibit al Principat, però 
mireu què passa al País Valencià, on s'in¬ 
venten una llengua, o els percentatges de 
catalanoparlants al nord de Catalunya; 
no hi està prohibit, però intenteu parlar 
o escriure en català dins dels estaments 
oficials de l'estat. Quan dineu, per exem¬ 
ple, observeu l'ampolla de vi i mireu en 
quin idioma està etiquetada i recordeu 
que avui encara "hablar catalàn es un 
derecho, pero hablar espanol es una 
obligación". Però no us quedeu només 
amb això, aneu a l'escola, escolteu els 
vostres fills i filles, que són catalanopar¬ 
lants, amb quin idioma parlen, dis¬ 
cuteixen o juguen amb els i les seves 
companyes. 0 bé enceneu la tele, fixeu- 


vos en els percentatges d'entrevistes en 
català i en castellà, i si teniu una mica de 
memòria recordeu que quan va 
començar TV-3 sempre es parlava d'estat 
espanyol, i ara només hi sentiu Espanya. 

Aquests exemples dibuixen clarament, 
no la normalització de la nostra llengua, 
sinó la normalització del castellà al nos¬ 
tre poble. I no serveix allò que alguns 
polítics diuen que el bilingüisme és la 
normalització del nostre país i la llibertat 
dels ciutadans catalans a expressar-se. 
Això és mentida, una fal·làcia, mai es 
poden posar al mateix nivell dues 
llengües quan una -clarament el castel¬ 
là- està totalment normalitzada, és forta 
i la parlen centenars de milions de per¬ 
sones i l'altra -el català-, que haurien 
de parlar habitualment onze milions de 
persones, té cada dia que passa un ús 
social menor. 

És per tot això que no hem de parar de 
fer activitats reivindicatives per a l'ús 
social de la llengua, i no podem oblidar 
que en un món globalitzat econòmica¬ 
ment, socialment i culturalment, tenim 
les de perdre. És per això que si volem 
normalitzar el nostre país i la nostra llen¬ 
gua, la lluita anticapitalista és fonamen¬ 
tal. I és per això que hem de denunciar 
els còmplices d'aquesta anormalització, 
o normalització del castellà a casa nostra 
també. 

En l'època de Franco varen ser els 
burgesos els que s'oblidaven de parlar en 
català. Ara els que la maltracten per un 
plat de llenties són els seus represen¬ 
tants a la Generalitat. I atenció amb 
aquells partits que per agafar quotes de 
poder -és a dir poltrones- estan pactant 
amb aquests o amb partits espanyolistes. 


Què ha fet l'Ajuntament de Barcelona 
per l'ús social del català des de les 
últimes municipals? Qui hi ha a l'equip 
de govern de l'Ajuntament? La lluita per 
la llengua és una lluita de tots i totes, 
de l'estudiant, de la treballadora, de 
l'aturat, de l'immigrant... Ho hem de 
fer nosaltres, no deixem que ens 
enganyin aquells que pacten o negocien 
amb l'enemic o amb els que volen 
arribar al poder per negociar; no ho 
dubteu, faran el mateix, potser no per 
falta de voluntat, sinó per falta de poder 
real per negociar. Per negociar has de 
poder parlar de tu a tu, amb el mateix 
poder, i ara per ara, per desgràcia, els 
catalans i les catalanes estem molt per 
sota d'aquesta possibilitat davant de 
dos estats com l'espanyol i el francès. 
Els pactes a les institucions no 
reflecteixen mai la unitat del poble, o 
tenim un poder real de base, és a dir, 
de les classes populars per forçar una 
negociació, que sempre serà a la baixa, 
o forcem un trencament, una ruptura. 
Vam tenir aquesta oportunitat després 
de la dictadura de Franco, però els par¬ 
tits catalans, sense excepció, van tornar 
a vendre el poble català a canvi d'una 
transició "tranquil·la" que ens ha portat 
a la situació actual. És per això que 
penso que la nostra llengua l'hem de 
defensar tots i totes els que lluitem per 
sobreviure dia a dia dins d'aquest sis¬ 
tema capitalista i que volem un món no 
més just sinó únicament just. Si no és 
així, serem nosaltres els que perdrem 
la nostra llengua, i ells els que guan¬ 
yaran el plat de llenties que ens hauran 
robat. 

Gerard Fernàndez (membre del Casal) 

FESTA PER LA LLENGUA 
A LA VILA 

El dia 6 d'octubre passat, emmarcat en el Correllengua 2001, la 
CAL de Sants, Hostafrancs i la Bordeta va celebrar a la Vila la 
Segona Festa per la Llengua. 

Al matí, a la plaça Osca, es van organitzar tallers per a la 
canalla, amb diables, agrupaments i altres entitats de la Vila. A 
la tarda, després de gaudir d'un dinar popular, es va iniciar el 
Correllengua pròpiament dit. 

Sortint de la mateixa plaça, la cercavila va recórrer la Vila, 
passant per Consell de Cent, la seu del districte, carretera de 
Sants, plaça de Sants i Sant Antoni, per finalitzar novament a la 
plaça Osca. 

Hi vam participar unes 300 persones, amb la col·laboració 
dels Diables de Sants, el Grup de danses populars del País 
Valencià i els Geganters de Sants. Un cop es va arribar a la plaça 
Osca, cadascuna de les entitats que participaven en el 
Correllengua van fer una actuació que ens van portar a la 
clausura dels actes amb la llegida del manifest. 

A la nit, prop de 1.000 persones es van aplegar a les Cotxeres 
per gaudir del concert, en què van actuar Dr. Calypso i 
Inadaptats entre d'altres. 

En total, prop de 1.500 persones van participar tant en la 
Festa per la Llengua com en la cercavila. Els nostres objectius és 
van complir. Volem agrair a tota aquella gent que de forma 
desinteressada va ajudar a fer possibles aquests actes, a tota la 
gent del barri, i especialment als Diables de Sants, l'Arran i el 
Casal Independentista de Sants "Jaume Compte". 


Amb vista a l'any vinent, ja comencem a tenir propostes, com 
per exemple fer xerrades als instituts, actes polítics, etc. Si teniu 
cap idea, no dubteu a compartir-la amb nosaltres. 


CAL de Sants, Hostafrancs i la Bordeta 


Gairebé cap comarca es va quedar sense 
el pas del Correllengua 2001. Milers de 
persones es van mobilitzar per reivin¬ 
dicar la total normalització del català en 
tots els àmbits i el seu ple reconeixe¬ 
ment com a idioma propi dels Països 
Catalans, la qual cosa es tradueix en l'o¬ 


ficialitat única de la nostra llengua. 

La Coordinadora d'Associacions per la 
Llengua Catalana, CAL, organitza cada any 
aquest acte conjuntament amb ACPV, la 
Federació d'Entitats de la Catalunya Nord, 
el Centre cultural català d'Andorra, Obra 


Cultural Balear i Joves per la Llengua de 
Mallorca i els casals Jaume I de la Franja. 
La cloenda del pas de flama per la llengua 
pels pobles de la nació es va fer, com l'any 
anterior, a Perpinyà, amb l'assistència de 
més de 4.000 persones. 


DE SANTS 

LA NOVA 


Benvolgut lector, col·lega, camarada, 
company, aquí et presentem la nova 
burxa, un periòdic de comunicació 
popular fet a Sants, per Sants, però 
amb vocació universal. Ens interessa 
a més a més d'allò que passa als nos¬ 
tres carrers, el que passa als carrers 
del voltant dels nostres barris: a les 
Corts, al Poble-sec, a la Marina, però 
també a Cornellà, a Santa Coloma, a 
Torà o a Figueres. 

Sabeu tan bé com nosaltres que la 
criminalització mediàtica que estem 
vivint els moviments socials és una 
cara més de la batalla polièdrica 
envers el pensament únic. Una batal¬ 
la en què ens juguem mil milions 
d'anys d'evolució ètica. Una batalla 
d'abast mundial en què no estem 
sols. Milers de grups i moviments 
d'arreu del món es mouen amb nos¬ 
altres. 

Aquesta batalla no la guanyarem 
en cap front de guerra. D'això, de les 
guerres, els nostres enemics en 
saben un tou. Són els hereus de totes 
les guerres del món. Nosaltres la 
guanyarem, la batalla, als carrers, als 
barris, als pobles o a les ciutats. 
Aportant sentit comú i raó, teixit 
social, participació entre iguals, hon¬ 
radesa i transparència, allà on altres 
vessen maniobres de palau, estratè¬ 
gies partidistes o interessos person¬ 
als. 

És aquí on té sentit aquesta publi¬ 
cació periòdica de comunicació pop¬ 
ular, com a eina de comunicació i 
coordinació de les lluites populars 
als barris. Lluites que no solen sortir 
a la premsa del poder o que hi surten 


BURXA 


Com és la nova Burxa 

Opinió 

En aquest espai hi opinarem des de l'equip de redacció de 
la Burxa.a l'editorial-, passant per persones especial¬ 

itzades en diferents temes que ens donaran noves eines per 
reflexionar, fins a vosaltres mateixes, lectors i lectores, que 
ens podeu enviar cartes explicant allò que més us inquieti, 
amoïni o simplement us vingui de gust compartir. Ens 
agradaria convertir-lo en un racó protegit de la uniformitat, 
d'idees preconcebudes i d'opinions creades o medi¬ 
atitzades, a què tant estem acostumades. Un racó reservat 
al pensament crític, a la denúncia social i, sobretot, on 
poder parlar sense pèls a la llengua. 

Sants 

Mes rere mes, farem un recorregut pels carrers del nostre 
barri recollint des dels esdeveniments més esperançadors 
fins als més amargs. D'una banda, ens volem fer ressò de 
les reivindicacions del veïnat, de les mobilitzacions de la 
gent jove i no tan jove, de la "mala maror" que hi pugui 
haver pel districte i, en general, dels problemes i injustícies 
que la gent ens faci saber. I de l'altra, també volem mostrar 
la incansable activitat que es genera des de l'àmbit associ¬ 
atiu, combatiu i anticapitalista. L'objectiu és reflectir la 
realitat d'un barri que se'ns ven com a cívic i modern però 
que també té una altra cara: l'especulació, la cultura mer- 
cantilitzada, l'oblit institucional de les qüestions socials, les 
feines precàries i mal pagades que ens ofereixen les 
botigues de la carretera de Sants, la negació d'espais per a 
joves, els desallotjaments, la invasió de McDonalds i Zaras 
en detriment del petit comerç, la comunicació popular con¬ 
vertida en publireportatges... i un llarg etcètera. 

Us informarem, en la mesura que ens sigui possible, 
sobre aquest llarg llistat de fets que ens envolten, i anal- 

sovint desdibuixades. Volem que la 
Burxa s'arrengleri com un arma més 
de l'arsenal dels pobles. 


URXA 


Una història de tres anys i XX 
números de la Burxa avalen el que 
diem. Ara, després d'un procés de 
refundació que pretén obrir la publi¬ 
cació a més gent i a més col·lectius, 
en volem reforçar l'estètica i la dis¬ 
tribució alhora que en volem reforçar 
el compromís. Un compromís dissi¬ 
dent amb el poder. 

Enfront hi tenim governs i multina¬ 
cionals, policia i mitjans de comuni¬ 
cació, organitzacions internacionals i 
partits polítics. Al nostre costat, la 
gent. Milions de persones que patim 
el malgovern dels altres, la usurpació 
de la participació i de la sobirania, la 
negació del dret a discrepar, la negació 
del dret d'insurrecció, la negació de 
drets naturals, com els de treball, 
vivenda o sobirania, trepitjats pels 
drets de propietat, d'enriquiment o de 
conquesta. 

Ens reclamem hereus dels enragés 
i dels comunards de París, dels 
mariners de Krondstat, de les milí¬ 
cies que van acompanyar Macià a la 
frontera, dels espartaquistes i dels 
socialistes utòpics, dels llibertaris del 
36, dels moviments autònoms ital¬ 
ians i grecs, dels maquis, dels san- 
dinistes i dels zapatistes. En definiti¬ 
va de tots aquells perdedors de la 
història que van decidir apostar per 
un món millor. 

No ens enganyem. Veient qui tenim 
davant no és fàcil que guanyem la 
batalla. Però, si més no, val la pena 
intentar-ho. 


itzarem les seves conseqüències i fins i tot mostrarem la nostra 
opinió. Desitgem, però, que no tot siguin males notícies i que també 
us puguem parlar de com el veïnat planta cara a tant de problema 
i construeix alternatives. 

Parèntesi 

Aquí et volem donar un respir. Després de tanta informació ara toca 
un espai per a l'humor, els passatemps, els refranys populars, 
fotografies inèdites, curiositats històriques, ressenyes de llibres i 
textos satírics. En fi, un calaix de sastre des d'on volem continuar 
contrainformant i on caben tota mena de propostes. Això sí, que tin¬ 
guin poca lletra! 

Arreu 

Utilitzant el butlletí mural que es publica cada setmana, el 
Contra-infos, us volem apropar a notícies que passen arreu del món 
i que, per diversos motius, tenen poca cobertura als mitjans oficials. 
En aquesta secció hi volem incloure un nou apartat anomenat Què 
està passant al món? Volem emprendre un llarg viatge, fent parades 
a diferents països dels quals us farem una petita però profunda 
radiografia. L'objectiu és esbrinar com s'hi relaciona la gent: qui 
mana, qui treballa i per a qui, qui viu i qui malviu, i, per damunt 
de tot, com s'ho fan per lluitar contra tanta desigualtat (hipòtesi que 
donem per descomptada ja que tenim prou proves que mostren la 
universalitat de les injustícies). 

En moviment 

Aquest és l'espai dedicat a la gent i a les entitats que d'una man¬ 
era 0 altra lluiten per transformar el nostre barri. Així doncs, aque¬ 
st apartat inclourà entrevistes, reportatges 0 reculls d'experiències 
de persones i col·lectius, històrics 0 actuals, que han tirat endavant 
projectes de lluita social. Des de les dones del 36 fins al moviment 
d'okupació, passant per la plataforma cívica per un 12 d'octubre en 
llibertat 0 el Centre Social de Sants, un ventall molt divers de gent 
que té moltes coses per explicar-nos. 

Agenda 

Espai amb què es tanca cada edició i que fa un inventari de 
reunions, actes, manifestacions, festes, etc. 

DESALLOTJAMENT 
MÚLTIPLE A SANTS 


La història de la masia coneguda com a 
Mala Herba comença el 1830, any que va 
ser construïda, i s'acaba el 14 de novem¬ 
bre del 2001, amb el desallotjament del 
que s'havia convertit en mas okupat des 
del juliol del 1999, després de molts anys 
d'abandonament. 

La Mala Herba era un dels pocs edificis 
del segle XIX que es conserven que il·lus¬ 
tren la memòria històrica i social del 
barri. Aquesta masia, situada al carrer 
Sugranyes, ens recorda que aquesta zona 
havia estat un indret ple de camps i 
boscos, on la gent es guanyava la vida tre¬ 
ballant la terra. Malgrat la importància 
d'aquest edifici i tot i la significació 
històrica que té, no hi ha cap impedi¬ 
ment legal perquè sigui enderrocat, ja 
que no està inclòs dins del registre de 
patrimoni històric de l'Ajuntament de 
Barcelona. Això permet que l'actual 
empresa propietària de la masia, la 
immobiliària MCA 1992, SL., pugui 
reemplaçar el patrimoni històric del 
barri per un bloc de pisos i obtenir així 
elevats beneficis. 

Abans del 14 de novembre, la Mala 
Herba ja tenia una data per ser desal¬ 
lotjada. Aquell dia (30 d'octubre) hi va 
haver un esmorzar en solidaritat amb 
la gent que okupava la casa. La policia, 
però, en no disposar de prou efectius 
per fer fora el grup de concentrades 
davant de la casa i les habitants del 
mas, atrinxerades a l'interior, va comu¬ 
nicar al jutge que aquell matí no aniria 
al carrer Sugranyes. Cal recordar que 
aquells dies es passejava per Barcelona 
l'expresident dels Estats Units Bill 
Clinton; se suposa que aquesta va ser la 
raó de la manca d'efectius policials. Tot 
i que el desallotjament no es va pro¬ 
duir, a la tarda hi va haver una mani¬ 


festació que va transcórrer per la car¬ 
retera de Sants, des de la plaça de Sants 
fins a la seu del districte, i que va 
comptar amb la presència de 200 per¬ 
sones. 

El 14 de novembre es va produir l'ocu¬ 
pació del barri per part de la policia, per 
procedir al desallotjament de tres cases 
okupades de Sants. Des de primera hora 
del matí la gent s'havia anat concentrant 
davant la Mala Herba, per evitar que la 
desallotgessin. A l'interior del mas la 
resistència activa es va convertir en enca¬ 
denaments, braços enfonsats en ciment i 
persones enfilades als arbres i a la teula¬ 
da. Aprofitant la concentració de gent en 
l'intent d'evitar el desallotjament de la 
Mala Herba, la policia va desallotjar Les 
Bruixes (al carrer Gavà) i Cros 11. A la 
primera no hi havia ningú, i un veí va 
haver de fer-se càrrec del gat i el gos que 
hi havia a l'interior i anar al carrer 
Sugranyes a avisar les okupants de la 
casa perquè poguessin treure les seves 
pertinences abans que es tornés a tapiar 
l'entrada, com ho havia estat fins feia poc 
més d'un any. A la casa del carrer Cros hi 
dormien tres persones, que van ser iden¬ 
tificades, igual que les que van anar a 
buscar les coses de la quarta habitant de 
la casa. Aquesta casa havia estat ocupada 
feia dos mesos i també va ser tapiada i 
destrossada, de manera que es va inhab¬ 
ilitar perquè pogués ser habitada 

La policia espanyola va fer fora a 
empentes i cops de porra la gent con¬ 
centrada davant la Mala Herba, fet que va 
provocar diverses contusionades, i va 
procedir al desallotjament, que va durar 
quasi cinc hores, a causa de la resistèn¬ 
cia activa de les persones encadenades 
de l'interior de la casa. 


La mateixa tarda dels tres desallotja¬ 
ments hi va haver una manifestació que 
va sortir de la plaça de Sants i que va 
reunir prop de 200 persones, sense 
comptar els policies que acompanyaren 
la manifestació dins de les furgones anti- 
avalots que van envoltar la manifestació. 
Aquesta actuació policial, que no és el 
primer cop que es produeix, restringeix 
la lliure expressió davant de les injustí¬ 
cies. 

El dia 16 de novembre es va convocar 
una manifestació en protesta pels desal¬ 
lotjaments del dia 14. L'assistència va ser 
nombrosa, unes 500 persones es van 
concentrar a la plaça de Sants i van 
recórrer el barri, passant per les cases 
desallotjades un parell de dies abans i 
d'altres cases okupades de Sants. Davant 
dels fets ocorreguts a la manifestació del 
dia 14, es temia que es podia produir un 
altre cop l'encerclament de les persones 
concentrades a la plaça de Sants. Això, 
però, no va passar, ja que la policia va 
optar per altres mètodes "menys visi¬ 
bles" per seguir de ben a prop la mani¬ 
festació (escric menys visibles entre 
cometes perquè aquests mètodes van 
consistir en una "contramanifestació" de 
secretes que seguia la manifestació a uns 
50 metres de distància). 

El desallotjament de la Mala Herba 
demostra el poc interès de les institu¬ 
cions per conservar el patrimoni històric 
i arquitectònic dels nostres pobles i ciu¬ 
tats. El deixen en mans d'immobiliàries 
que l'única cosa que pretenen és 
adquirir el terreny que ocupen aquests 
edificis per poder construir-hi pisos; 
pisos de preus elevats que no permeten 
que els i les joves trobin una vivenda 
digna i assequible econòmicament per 
poder emancipar-se de la família; pisos 
que prenen un espai per poder-hi desen¬ 
volupar activitats lúdiques i culturals 
lluny del control institucional; pisos que 
eliminen el rastre que deixa la història 
per recordar-nos el que un dia va ser la 
nostra vila. 

Pere Bosi 

DE LA GESTACIÓ AL NAIXEMENT: 

1 ANY DE LA COORDINADORA 
DE CASALS I ATENEUS DELS 
PAÏSOS CATALANS 


Davant la creixent proliferació de casals i 
ateneus arreu del Principat i coincidint 
amb una situació d'intent de reconstruc¬ 
ció del moviment independentista, des 
de fa un any i mig s'ha engegat la inicia¬ 
tiva de la Coordinadora de Casals i 
Ateneus de l'esquerra independentista 
dels Països Catalans. La raó principal que 
ha impulsat l'aparició de la 
Coordinadora ha estat la necessitat 
comuna d'aglutinar els esforços 
emmarcar-los en un espai respectat 
i compartit per tots els casals per 
contribuir, així, a superar l'aïlla- 
ment que ha caracteritzat el 
moviment independentista al 
nostre país els últims anys. 


sens dubte són elements d'enriquiment 
tant a nivell personal com per al projecte 
de la Coordinadora. En aquesta línia 
l'ambient de treball al llarg de totes les 
reunions ha estat exigent però amb un 
molt bon clima de coneixement i relació 
entre uns i altres. Coincidint amb la real¬ 



El Casal Independentista 
de Sants "Jaume Compte" 
juntament amb d'altres 
casals ha estat impulsor del 
projecte i aposta fermament per 
la consolidació d'aquest. Després 
d'un any de la primera reunió els 
dies 1 i 2 del mes de desembre passat 
es van celebrar a Sant Celoni (Vallès 
Oriental) les les Jornades de la 
Coordinadora de Casals i Ateneus. Hi van 
assistir un total de 20 casals i al llarg del 
cap de setmana es va treballar de valent 
per consensuar els tres documents marc 
de la Coordinadora: Objectiu i definició 
de la Coordinadora, Pautes d'actuació i 
codi de conducta i Proposta de calendari 
i activitat. 

A les Jornades hi va haver un alt nivell 
de treball i d'implicació per part dels 
casals que hi van assistir. 
L'heterogeneïtat i la diferent territoriali¬ 
tat entre els casals és un fet que marca 
un ritme de treball lent en el temps però 

ització de les Jornades se celebrava el lr 
aniversari del Casal Independentista de 
Sant Celoni "Quico Sabaté". 

A la nit, la Coordinadora es va pre¬ 
sentar públicament davant d'un acte 
amb 300 persones del poble. A contin¬ 
uació, un sopar popular i actuacions 
musicals amb pastís inclòs en motiu 
de la celebració conjunta del Casal i de 
la Coordinadora. Era així com el Casal 
de la vila celebrava el seu primer 
aniversari; la Coordinadora, el seu 
naixement. 


Arran de la feina feta al llarg de les 
Jornades, les línies d'actuació de la 
Coordinadora a curt termini han d'anar 
dirigides a: 

1) Crear vincles de comunicació i 
coneixença entre els casals. Això és a 
través de les reunions itinerants que es 
fan per conèixer els diferents projectes i 
la relació i coordinació entre casals i 
ateneus. 


2) Difondre el projecte de la 
Coordinadora per als casals ja 
existents. S'ha elaborat un cens 
amb un total de 35 casals 
localitzats arreu del Principat. 
A través d'unes comissions 
de difusió per prendre 
contacte amb tots els 
projectes existents. 


3) Ser una plataforma d'ajuda 
a la creació de nous casals. 
Assessorar i facilitar la creació d'ini¬ 
ciatives locals encaminades a consoli¬ 
dar un casal o ateneu d'àmbit local. 


Algun dels projectes a mitjà termini 
són: editar un mapa de casals i bars 
conjuntament amb el col·lectiu 
freecatalonia.com, coordinar actes i 
activitats per als nostres casals, real¬ 
itzar una agenda comuna d'activitats, 
contactar amb els Casals Jaume I 
d'ACPV, iniciar una campanya dirigida 
al turisme, etc. 

En definitiva, fer créixer els nostres 
projectes d'àmbit local coordinats 
nacionalment. 

Coordinadora, per molts anys!!! 

ELS CASALS PARLEN 


CASAL POPULAR I INDEPENDENTISTA 
"QUICO SABATÉ" DE SANT CELONI 


1. Al vostre Casal/Ateneu hi participen 
persones a títol individual i/o col·lec¬ 
tius? 

El Casal està format actualment per gent a 
títol individual, indiferentment si formen 
part d'altres col·lectius. Funcionem assem- 
bleàriament, quedem un cop per setmana i 
ens dividim per comissions (actes, econo¬ 
mia...) per fer més àgil la feina. Tot i això, 
seria bo per al Casal que hi hagués altres 
col·lectius, com la CEPC, ecologistes, etc., 
per fer-lo més enriquidor, perquè seria un 
bon senyal d'evolució i permanència. 

2. Per què un Casal a la vostra localitat 
o barri? 

El Casal es va fer principalment per dues 
finalitats. Una era per crear un espai que 
aglutinés tota la gent d'esquerres i indepen¬ 
dentista de Sant Celoni i rodalies, que anava 
a la seva fent petites coses o totalment 
despistats. Per tant, el Casal ha estat un 
punt de trobada, per conèixer-nos millor i 
començar a treballar conjuntament. 

L'altra finalitat era crear una cara per fer- 
nos conèixer i fer-nos sentir a la resta de la 
població, com ara gent gran que no es vol 
implicar tant però que s'interessen pel que 
fem, i poder així establir un contacte sòlid 
amb ells. 

3. Quines funcions considereu que ha 
de tenir el vostre Casal? 

A més de les funcions que ens ha fet el 
Casal en crear-lo, com a local ens fa les fun¬ 
cions d'espai per poder fer xerrades, tallers, 
sopars col·loqui, concerts... a més de ser 
l'espai de trobada, de treball i debat de la 
gent que està participant en el Casal. També 
és un punt d'informació del que s'està fent 
a l'àmbit nacional o a altres casals o pobla¬ 
cions, gràcies a la propaganda enviada o les 
veus que arriben. I estaria massa bé que 
vinguessin altres entitats o col·lectius a tre¬ 
ballar-hi. 


4. Quins objectius? 

Hem d'anar aconseguint cada cop més la 
participació i mobilització de la gent i les 
entitats amb el Casal, que la gent se'l vagi 
fent seu, per esdevenir així el lloc més 
representatiu de l'àmbit local. També 
hem d'anar animant i ajudant la gent que 
tot just acaba de començar i poder arrib¬ 
ar a ser forts, fins a formar part de 
l'oposició de l'Ajuntament. 0 arribar a 
governar, i per què no? 

5. Us considereu part d'algun espai 
polític (esquerra independentista, 
esquerra nacional, esquerra alternati¬ 
va, altres...)? 

Ens considerem part de l'esquerra inde¬ 
pendentista, i dins d'aquí cada soci o 
col·laborador del Casal pot tenir les seves 
diferències. 

6. Com analitzeu el vostre espai polític 
a nivell local? I nacional? 

A nivell local de mica en mica anem 
incidint en més gent. Ho notem amb el seu 
recolzament. També ens anem consolidant 
com a entitat dins la Comissió de la Festa 
Major; ens hi fem notar i hi diem la nostra. 
A nivell nacional anem molt fluixos. 

7. Quins tipus d'activitats feu? 

Fem xerrades, exposicions, sopars, pre¬ 
sentacions, concerts, tallers, organitzem 
busos per anar a València, Perpinyà, selec¬ 
ció catalana... infinites activitats. A més 
d'això, fem activitats al carrer, que són les 
més importants, ja que molta gent no et ve 
el Casal, per tant hem d'anar cap on són 
ells, al carrer. Al carrer hem fet les activitats 
més profitoses, com el Correllengua, la 
festa de sant Joan, la celebració de l'l 1 de 
Setembre... Actes imprescindibles que 
encara no havien estats fets per ningú ante¬ 
riorment al nostre poble. Fins que tu els fas. 
També d'altres, més innovadors, com una 
obra de teatre sobre la llengua o una exposi¬ 


ció del món neoliberal. 

8. Participeu amb altres col·lectius 
(polítics, sindicals, veïnals...) a la vos¬ 
tra localitat o barri? Quins? 

Hem col·laborat amb altres entitats locals, 
com associacions culturals i els geganters, 
però ens agradaria treballar-hi més contin¬ 
uadament, especialment amb algunes. 
Segur que ho aconseguirem. Tot i això, 
amb una sèrie de col·lectius més pròxims a 
nosaltres hi ha una bona relació; amb 
organitzacions com Maulets d'Arbúcies hi 
ha una relació estable i s'han fet busos 
conjuntament. 

9.1 pel que fa a l'àmbit nacional? 

En l'àmbit nacional, com ja hem dit, anem 
molt fluixos. Tenim una relació estable 
amb els Maulets de la zona i més aviat 
estem a l'espera del que s'està coent a l'àm¬ 
bit nacional. 

10. Creieu necessari un treball unitari 
d'àmbit nacional? Per què? Si és que sí, 
com creieu que s'ha de treballar? 

I tant que és necessari, si no, no avançarem 
mai. La manera com s'ha de fer, la veritat és 
que no ho sabem, s'ha de pensar molt bé. 

11. Com valoreu el projecte de Coordi¬ 
nadora de Casals que s'acaba d'enge¬ 
gar? 

Doncs molt bé, perquè hauria esdevingut 
necessari tard o d'hora. Ara per ara, falta la 
implicació més profunda d'altres casals i 
començar a treballar conjuntament. 

12. Com hauria de ser aquesta coordi¬ 
nació? Informativa? Política? Hauria 
d'anar més enllà? 

Pensem que primer de tot s'haurien 
d'establir uns contactes per conèixer-nos 
més bé. A mesura que avancem, aquesta 
coordinació esdevindrà més sòlida. Només 
és qüestió de temps. La manera com ha de 
ser aquesta coordinació serà segons les 
necessitats o la voluntat de cadascú. Però 
creiem que és imprescindible plantejar- 
nos una sèrie d'alliberats per avançar amb 
més rapidesa. 

PORCS I GOSSOS 


A l'escriptor empordanès Josep Pla se li atribueixen diverses fras¬ 
es més o menys brillants: "Els castellans són capaços d'arruïnar 
continents sencers", de certa actualitat arran de la crisi argenti¬ 
na. I, "el més semblant a un espanyol de dretes és un espanyol 
d'esquerres", també actual -i ens temem que eterna- atès el con¬ 
cepte nacional d'uns i d'altres: nació, nació, només una, la resta 
són localismes. 

Bé, qui signa, amb modèstia, intentarà emular Pla: "el més 
semblant als gossos són els mossos, si més no, lingüísticament". 
A Euskal Herria, la paraula basca txakurra, vol dir gos i és un crit 
prou conegut en les mogudes reivindicatives i combatives quan 
s'apropen, armats com gladiators moderns, ara els efectius de 
l'ertzaintza i abans els policies dits nacionals. No els agrada gens, 


que els ho diguin. Fins i tot, els policies dits nacionals que seny¬ 
oregen pels Països Catalans es molesten quan algun "radical" els 
etziba el mateix mot (tot i que la competència lingüística en 
idiomes autonòmics d'aquests agents és semblant a la que tenia 
en espanyol un pagès de la Vall d'Aran ara fa cent anys o menys, 
és a dir, nul·la). 

Els mossos, però, mosseguen tant o més que els txakurres 
nacionals espanyols o autonòmics bascos. Els ramaders d'Osona 
darrerament ho han comprovat. Els de blau peguen amb tanta o 
més mala bava, amb tant o més odi. Pagesos que es queixaven 
amb raó després de tres mesos de tenir els porcs immobilitzats i 
cap solució a la vista rebien de valent a mans de funcionaris 
pagats pels seus impostos. Gossos, porcs, i més. Quel Ness 


DIVISA 


Fem l'escamot dels qui mai no reculen 
sols un bes els pot fer presoners, 

fem l'escamot dels qui trenquen les reixes 
i no els fa caure sinó un altre bes. 

Fem l'escamot dels soldats d'avantguarda: 
el primer bes que se'ns doni als primers. 

Joan Salvat-Papasseit 



DIA INTERNACIONAL CONTRA 
LA VIOLÈNCIA DE GÈNERE 


El mes de novembre passat, amb 
motiu del Dia Internacional Contra la 
Violència de Gènere (25-N), es van cel¬ 
ebrar a Barcelona unes jornades 
organitzades per diversos col·lectius 
feministes aglutinats a la 
Coordinadora Feminista de Barcelona. 
Els maltractaments, l'abús sexual i 
moral a la feina i la situació de les 
dones immigrades van ser els temes 
tractats en les xerrades, com a divers¬ 


es formes de violència de gènere. Per 
finalitzar aquest cicle es va fer una 
taula rodona (24 de novembre) en la 
qual van participar una seixantena de 
persones amb l'objectiu d'obrir un 
debat per trobar formes de resposta 
social davant dels casos de violència de 
gènere. En aquest debat es va coincidir 
en la necessitat de crear un teixit 
social que doni suport a les dones 
maltractades en tot el procés i que 


emprengui iniciatives col·lectives per 
lluitar contra aquestes agressions 
traslladant-les del silenci de la privaci- 
tat al debat públic. Finalment, el diu¬ 
menge 25, la plaça de Sant Jaume va 
acollir una concentració convocada 
per diverses entitats que va aplegar 
entre 300 i 400 persones. 

Converses (in)versemblants 


CAFÈ I LICORS PER A TOTHOM 


PUJOL: (Rinnng) Digui... 

ARZALLUS: Cómo vamos, Jordi? Soy el 
Arzallus. 

PUJOL: Holajavi, què tal? Què se t'ofereix, 
noi? Digues, digues... Ja saps que bascos i 
catalans sempre units, he, he! Un poble 
noble, el basc, i tant que sí, i tant que sí. 

ARZALLUS: Bueno al grano, mira te llamo 
para advertirte que aquí pronto se va liar 
una que ríete tú de las guerras carlinas. 
Estamos hasta los mismísimos de este 
caballerete con bigote y de su fascismo 
constitucional. Así que vete preparando ya 
para dejarlo solo, si no quieres salir tu 
también escaldado, pues. 

PUJOL: Home, home, Javier, no siguis tan 
radical, noi, pensa que amb posicions 


15 març 

JORNADA D'ACCIÓ 
DESCENTRALITZADA 

Fem de Barcelona una teranyina de 
resistències! Jornada d'acció descen¬ 
tralitzada ignorant la militarització de la 
Diagonal, deixant els caps d'estat atrinx¬ 
erats al seu búnquer, visibilizant les 
resistències barrials i sectorials. 
Organitzada de forma descentralitzada 


16 març 

matí 

FESTIVAL CONTRA 

L'EUROPA 

DEL CAPITAL 

Festival popular durant tot el dia al costat 
de l'Estadi Olímpic de Montjuïc. Amb pael¬ 
la, carnaval, barres, actes polítics, músi¬ 
ca... 


extremes no se solucionen les coses. Tu 
saps que per a mi els bascos sou com ger¬ 
mans, però jo tinc unes responsabilitats 
de govern, uns compromisos... Oi que 
m'entens? 

ARZALLUS: Jordi, Jordi, que a mí no me la 
das con queso, la hòstia. Tú en Espana 
pintas menos que Gorbachov en Rusia. Y 
en Catalunya se te està desmontando el 
chiringuito por momentos. 0 sea que 
tírate al monte, si quieres ser recordado 
como un patriota y no como un... boteflo- 
rero, lo llamàis ahí? Piensa que para la 
repercusión internacional es muy impor- 
tante que se establezcan dos bandos: los 
espanoles de siempre y los espanoles 
asimilados por la fuerza como nosotros. 

PUJOL: A veure, a veure, i què en trec jo a 
canvi, i Catalunya, és clar, i Catalunya, de 


8 març 

DIA DE LA DONA 
TREBALLADORA 

La Vaga Mundial de Dones fa un acte 
polític a la plaça Sant Jaume i una man¬ 
ifestació a les 19 h a la plaça Universitat. 
El dia 9 continuen els actes amb una 
tenderolada de col·lectius feministes, un 
acte polític sobre la globalització des 
d'una perspectiva de gènere i una festa. 

Trobada de les 
alternatives 

Un altre món ja està en construcció. 

Amb la participació de moviments socials 
que ja estan plantejant propostes concretes 
per superar l'actual desordre capitalista. 
Culminarà amb una taula rodona en què hi 
haurà participants de les assemblees popu¬ 
lars argentines, l'ISF italià, Sara Nieto, del 
moviment de les madres de Madrid, repre¬ 
sentants de la lluita contra el Pla Hidrològic 
Nacional, dels centres socials okupats i dels 
moviments obrers alternatius. 


no donar-li més suport a l'Aznar. 

ARZALLUS: Pues muy sencillo, que 
después de la que se va a liar nosotros nos 
largaremos de esta càrcel inmunda que es 
el estado espanol -pero no nos serà tan 
fàcil como a los presos de vuestras pri- 
siones, je, je-. Perdona la broma. Bien, a 
lo que iba, cuando sigàis nuestro ejemp- 
lo, el País Vasco libre serà el primero en 
reconocer vuestra indepedencia y tú seràs 
recibido en Euskal Herria con honores de 
jefe de estado. Qué te parece? 

PUJOL: Caram, era això? Bé mirajavi, no 
te m'enfadis, però me'n vaig qualsevol dia 
a Andorra a veure el meu amic Marc i em 
fan el mateix. A més, em baixo una mica 
de cafè i licors per a la família i amics que 
sempre va bé. Oi que m'entens? Apa, agur. 

Frank Kin Un 


10 març 

MANIFESTACIÓ PER 
UNA NOVA CULTURA 
DE L'AIGUA 

Més de 300.000 persones estan previstes 
per a aquesta manifestació en contra del 
Pla Hidrològic Nacional, el transvasa¬ 
ment de l'Ebre i altres projectes associ¬ 
ats a aquest pla, com el de la presa 
d'Itoiz. 

16 març 

8.00 Dia internacional 
de Protesta i Solidaritat contra la 
Brutalitat Policial 

MANIFESTACIÓ CONTRA 

L'EUROPA 

DEL CAPITAL 

16 març 

Nit 

CONCERT 

Manu Chao, Dusminguets, 
Cheb Balowski... 


CONVOCATORIES IMPRESCINDIBLES 


CONTRA LA CIMERA DE CAPS D'ESTAT I DE GOVERN DE LA UNIÓ EUROPEA 

